Diari Oficial de la Generalitat Valenciana


Sumari del DOGV 8908, del 18-09-2020 (2020/7466)

RESOLUCIÓ de 9 de setembre de 2020, del secretari autonòmic de Participació i Transparència, per la qual s'ordena la publicació del Pla de control i verificació de l'Oficina de Control de Conflictes d'Interessos.
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8908

Data del DOGV
:   18-09-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/7466


Data del document
:   09-09-2020

Organisme emissor
:   Conselleria de Participació, Transparència, Cooperació i Qualitat Democràtica

Tipus de document
:   Resolució

Descriptors 

:   * Conselleria de Participació, Transparència, Cooperació i Qualitat Democràtica
    * legislació
    * transparència administrativa

RESOLUCIÓ de 9 de setembre de 2020, del secretari autonòmic de Participació i Transparència, per la qual s'ordena la publicació del Pla de control i verificació de l'Oficina de Control de Conflictes d'Interessos. [2020/7466]  
Vist el Pla de control i verificació de l'Oficina de Control de Conflictes d'Interessos per a l'exercici 2020, definit per l'esmentada oficina en data 27 d'agost de 2020, establint els criteris per al desenvolupament d'aquest.  
Vist que els criteris d'actuació continguts en l'esmentat pla poden ser d'interès per al seu general coneixement i sense perjudici de la seua aplicació des de la data del pla amb independència de la data de publicació de la present resolució.  
En virtut de l'anterior, vist l'article 10.2 de la Llei 8/2016, de 28 d'octubre, de la Generalitat, d'incompatibilitats i conflictes d'interessos de persones amb càrrecs públics no electes, l'article 38.1 del Decret 65/2018, de 18 de maig, del Consell, pel qual es desplega aquesta llei, l'article 158 del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i l'article 9.3 del Decret 195/2018, de 31 d'octubre, del Consell, pel qual s'aprova el Reglament orgànic i funcional de la Conselleria de Transparència, Responsabilitat Social, Participació i Cooperació, resolc:  
Ordenar la publicació del Pla de control i verificació de l'Oficina de Control de Conflictes d'Interessos per a l'exercici 2020, definit per l'esmentada oficina en data 27 d'agost de 2020, que s'adjunta com a annex, en el Diari Oficial de la Generalitat Valenciana.  
  
València, 9 de setembre de 2020.- El secretari autonòmic de Transparència i Participació: Antoni Llorente Ferreres.  
  
  
ANNEX  
Pla de control i verificació   
de l'Oficina de Control de Conflictes d'Interessos  
  
I. Justificació de la conveniència i necessitat d'un pla de control  
L'Oficina de Control de Conflictes d'Interessos (d'ara en avant, OCCI), té encomanada l'exercici de la labor inspectora quan tinga coneixement de qualsevol indici d'irregularitat en matèria d'incompatibilitats o conflictes d'interessos de les persones incloses en l'article 2 de la Llei 8/2016, per denúncia, petició raonada d'altres òrgans o entitats o a iniciativa pròpia, així com informar la resta d'òrgans que tinguen atribuïdes funcions d'inspecció quan es detecte alguna irregularitat de la seua competència, i en cas de situacions d'aparent il·lícit penal, informar el Ministeri Fiscal immediatament.  
Aquesta competència, atribuïda per l'article 10 de la llei, ve acompanyada del desenvolupament d'actuacions de verificació, l'objectiu de la qual és comprovar si les declaracions formals efectuades per les persones a les quals els és aplicable la Llei 8/2016 s'ajusten al contingut material de les seues disposicions. En cas de discordança, és el motor per a activar el desenvolupament de les accions previstes en la llei, que van des del requeriment fins a la proposició d'obertura d'expedients sancionadors.  
El pla persegueix donar estabilitat i proporcionar criteris a l'hora de desenvolupar aquestes actuacions de verificació, preestablint amb caràcter general el número i el procediment per a l'elecció de les persones que se sotmetran a aquest d'una manera objectiva.  
  
II. Àmbit objectiu  
Comprovació del compliment del règim de compatibilitat per les persones amb càrrec públic no electe (d'ara en avant, CPNE) que entren dins de l'àmbit d'aplicació de la Llei 8/2016, mitjançant l'anàlisi de les declaracions i documents que han presentat en el Registre de Control de Conflictes d'Interessos (d'ara en avant, RECCI), triades aleatòriament.  
  
  
III. Àmbit temporal  
Últim quadrimestre de 2020. A partir de 2021 tindrà caràcter anual.  
  
IV. Principis  
La selecció de les persones concretes a les quals se'ls practicarà les actuacions de verificació en aplicació del present pla es realitzarà de manera aleatòria, però aplicant els següents criteris de ponderació:  
  
1r. Es preval la probabilitat per antiguitat com a actiu.  
2n. Es preval la posició jeràrquica.  
3r. Es preval la situació d'actiu dins de l'Administració de la Generalitat  
4t. Es preval la situació d'actiu dins del sector públic instrumental de la Generalitat.  
5é. S'exclouen del pla les persones que estan en procés de formalització de les declaracions a les quals estan obligats, ja que l'objecte del present pla se centra en la verificació de les declaracions formulades.  
El nombre de persones a verificar serà de 10, amb tants suplents com foren necessaris per a complir els següents criteris:  
a) Que no es verifique a més del 30 % de persones en la mateixa conselleria. Per a garantir la dispersió i evitar la concentració de persones a verificar, possible per l'aplicació del criteri aleatori.  
b) Que l'administració instrumental no supere el 30 % del total, percentatge que els seus CPNE representa sobre el total aproximadament, per a mantenir la seua proporcionalitat tant en número com en gestió pressupostària total i afavorir la publicació de dades en www.gvaoberta.es.  
c) Almenys 10 % membres del Consell o secretaris autonòmics, per a garantir la verificació del més alt escalafó en l'estructura de l'Administració de la Generalitat.  
d) Almenys 10 % de CPNE cessats, per a garantir la presència d'aquesta mena d'actuacions.  
Si el resultat del procés aleatori no s'ajusta a aquestes característiques, es descartaran les persones en ordre invers al de la seua selecció, i se substituiran pel suplent adequat següent perquè el conjunt de les persones a verificar complisca els criteris assenyalats.  
Amb això es tracta de garantir una adequada composició de la mostra, tenint en compte la seua transcendència pública, l'àmbit organitzatiu, i les circumstàncies que poden influir de forma més directa en una falta d'actualització de les dades.  
  
V. Actuacions  
- Inici: les actuacions de l'OCCI s'iniciaren d'ofici. A les actuacions que es desenvolupen en compliment del Pla anual de control i verificació, hauran de diferenciar-se d'aquelles que estiguen relacionades amb el procediment sancionador, bé com a actuacions prèvies a aquest, bé com a part del mateix procediment sancionador, les quals es practicaran al marge del pla.  
Les actuacions iniciades a l'empara d'aquest pla no implica una limitació de qualssevol actuacions de control i fiscalització puga realitzar l'OCCI, fins i tot d'altres actuacions de verificació.  
- Finalització: Una vegada concloses les actuacions, previ tràmit d'audiència, la persona titular de l'òrgan administratiu de la qual depenga l'OCCI orgànicament dictarà resolució. Aquesta resolució podrà contenir, si escau, proposta d'obertura d'expedient sancionador quan de les actuacions de verificació es desprenga causa per a això.  
  
VI. Línies d'actuació  
1. Informació i assistència tècnica:  
a) Telefònicament:  
- SAUDEP.  
- OCCI.  
b) Presencialment:  
- OCCI.  
2. Obtenció de la informació:  
a) Aportació de declaracions i documents aclaridors pels CPNE.  
  
b) Obtenció d'informació d'altres fonts diferents dels CPNE, a través de la coordinació i col·laboració amb entitats o altres òrgans administratius.  
- Agència Estatal d'Administració Tributària (d'ara en avant, AEAT).  
- Butlletí Oficial del Registre Mercantil.  
- Inspecció General de Serveis.  
- SICEO.  
- Universitats.  
- Ajuntaments.  
- Altres entitats o organismes.  
  
VII. Actuacions de verificació  
Una vegada seleccionat el CPNE de manera aleatòria, es procedeix a l'anàlisi i verificació de les declaracions presentades en el RECCI, en un doble vessant:  
1. Formal: Verificant l'existència de deficiències formals en les declaracions o la falta d'actualització d'aquestes.  
2. Substantiva: Falta d'aportació de declaracions o de part substancial d'aquestes. En aquest supòsit es procedirà en funció dels supòsits:  
a) Declaració d'accions: es realitzarà a través de la comprovació de les dades publicades en el Butlletí Oficial del Registre Mercantil.  
b) No aportació de declaracions tributàries: se sol·licitarà la informació a l'AEAT, sempre que la persona interessada haguera donat el seu consentiment exprés per a això.  
c) Omissió de compte corrent en la declaració de béns: Se sol·licitarà informació a la unitat administrativa encarregada de l'abonament de la nòmina del CPNE o a través de les dades que consten en les declaracions tributàries.  
d) Informació sobre activitats compatibles o incompatibles: Se sol·licitarà informació a l'entitat o organisme en la qual puga estar exercint funcions.